REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/135-21

20. april 2021. godine

B e o g r a d

Z A P I S N I K

ŠESTE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 19. APRILA 2021. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Stanislava Janošević, Sonja Todorović, Momir Stojilković, Velibor Stanojlović, Olja Petrović, Ljubinko Rakonjac, Dijana Radović, Arpad Fremond, Nikola Kožović, Nenad Filipović, Goran Kovačević (zamenik Marka Zeljuga), i Hadži Milorad Stošić (zamenik Jelisavete Veljković), zamenici članova Odbora.

  Sednici nisu prisustvovali članovi Odbora: Marko Zeljug i Jelisaveta Veljković.

 Sednici je prisustvovao i narodni poslanik Goran Spasojević.

Sednici su prisustvovali predstavnici Ministarstva finansija: Mirjana Lukić, Sektor budžeta; predstavnici Ministarstva poljoprivrede, šumarstva i vodoprivrede: Senad Mahmutović, državni sekretar, Nebojša Milosavljević, direktor Uprave za zaštitu bilja, Nataša Milić, direktor Republičke direkcije za vode, Bojan Živković, pomoćnik direktora Uprave za agrarna plaćanja, Nenad Vujović, pomoćnik ministra, Sektor za poljoprivrednu inspekciju, Aleksandra Mičeta, pomoćnik direktora Uprave za poljoprivredno zemljište, Milan Ćuprić, Sektor za poljoprivredu politiku, Boban Đurić, Uprava za veterinu.

Pre utvrđivanja dnevnog reda, njegovu dopunu predložio je predsednik Odbora Marijan Rističević sa tačkom: Razmatranje Predloga zakona o izmenama Zakona o budžetu Republike Srbije za 2021. godinu, razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-684/21 od 16. aprila 2021. godine), koja bi bila razmatrana kao prva tačka dnevnog reda.

Odbor je jednoglasno prihvatio ovaj predlog za dopunu dnevnog reda.

Narodni poslanik Milija Miletić predložio je dopunu dnevnog reda sa tačkom: Predlog odluke o članu Pododbora za praćenje stanja u poljoprivredi u marginalnim- najnerazvijenijim područjima Republike Srbije - područja sa otežanim uslovima rada u poljoprivredi,koja bi bila razmatrana kao treća tačka dnevnog reda.

Odbor je većinom glasova (15 za, 1 nije glasao) prihvatio ovaj predlog za dopunu dnevnog reda.

Predsednik Odbora zatražio je članovima Odbora da se izjasne o celokupnom dnevnom redu, te je Odbor jednoglasno usvojio sledeći

 Dnevni red

1. Razmatranje Predloga zakona o izmenama Zakona o budžetu Republike Srbije za 2021. godinu, razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-684/21 od 16. aprila 2021. godine);
2. Aktuelna situacija u poljoprivredi;
3. Predlog odluke o članu Pododbora za praćenje stanja u poljoprivredi u marginalnim - najnerazvijenijim područjima Republike Srbije - područja sa otežanim uslovima rada u poljoprivredi.

Pre početka rasprave o tačkama dnevnog reda, usvojen je zapisnik sa pete sednice Odbora, koja je održana 5. marta 2021. godine, u tekstu u kome je i predložen.

Prva tačka dnevnog reda – Razmatranje Predloga zakona o izmenama Zakona o budžetu Republike Srbije za 2021. godinu, razdeo 24 - Ministarstvo poljoprivrede, šumarstva i vodoprivrede

Predstavnica Ministarstva finansija Mirjana Lukić navela je da je rebalansom predviđeni budžet za Ministarstvo poljoprivrede, šumarstva i vodoprivrede uvećan za više od 5,5 milijardi dinara, što je za 10,43% više novca u odnosu na inicijalno usvojeni budžet za ovo Ministarstvo. Takođe, rebalansom budžeta će se omogućiti donošenje trećeg paketa ekonomskih mera koji se odnosi kako na stanovništvo, tako i na privredu i koji treba da ublaži ekonomske posledice prouzrokovane pandemijom virusa COVID-19.

Državni sekretar u Ministarstvu poljoprivrede, šumarstva i vodoprivrede Senad Mahmutović naveo je da od opredeljenih dodatnih 5,5 milijardi dinara, najveći deo, 4,8 milijarde dinara ide ka Upravi za agrarna plaćanja, za subvencije poljoprivrednicima. Zatim, 490 miliona dinara je usmereno ka Republičkoj direkciji za vode, a 70 miliona dinara je opredeljeno za Direkciju za nacionalne referentne laboratorije. Predviđenim izmenama, učešće budžeta ovog Ministarstva u ukupnim poreskim prihodima biće 5%, što predstavlja zakonom određeni nivo. Investicije i subvencije pokrivaju 90% od svih raspoloživih sredstava Ministarstva, od čega 81% se realizuje preko Uprave za agrarna plaćanja po svim izvorima finasiranja ka poljoprivrednicima.

Narodni poslanik Veroljub Matić podsetio je na zaključak Odbora sa prethodnih sednica da se dopuni Uredba o raspodeli podsticaja u poljoprivredi i ruralnom razvoju u 2021. godini, tako da se u članu 9. stav 3. dodaju Mačvanski i Sremski upravni okruzi. Takođe, izrazio je uverenje da će se usvajanjem rebalansa budžeta za 2021. godinu stvoriti uslovi za izmenu pomenute Uredbe.

U diskusiji su učestvovali narodni poslanici Marijan Rističević, Veroljub Matić, Milija Miletić i Goran Kovačević.

 Odbor je jednoglasno (17 za), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

 I z v e š t a j

 Odbor je u skladu sa članom 173. stav 2 . Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama Zakona o budžetu Republike Srbije za 2021. godinu, razdeo 24 - Ministarstvo poljoprivrede, šumarstva i vodoprivrede koji je podnela Vlada.

 Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Druga tačka dnevnog reda - Aktuelna situacija u poljoprivredi

Bojan Živković, pomoćnik direktora Uprave za agrarna plaćanja je rekao da je na današnji dan Uprava isplatila 12 milijardi dinara za podsticaje koji obuhvataju 30.000 zahteva. Na čekanju je 2.7 milijardi dinara koji će biti isplaćeni u skorije vreme, a obuhvataju 14.276 zahteva. Što se tiče isplaćenih subvencija za 2020. godinu, Vojvodini je isplaćeno 35% budžeta, dok je centralna Srbija dobila 65% budžeta. Ako gledamo samu strukturu subvencija, u Vojvodini je 90% sredstava utrošeno po osnovu direktnih plaćanja, a 10% je isplaćeno za ruralni razvoj. U centralnoj Srbiji je 88% sredstava utrošeno po osnovu direktnih plaćanja, a 12% je isplaćeno za ruralni razvoj. Po njegovim rečima, centralni registar subvencija je planiran da se uradi kroz projekat koji se realizuje sa Svetskom bankom.

Marijan Rističević je ukazao na problem koji se javlja kod konkursa za dodelu bespovratnih sredstava mladim poljoprivrednicima. Potrebno je da mladi poljoprivrednici plaćaju osiguranje PIO fondu u narednih pet godina od momenta odobrenja zahteva, i da bi to trebalo da bude obavezan uslov za dobijanje podsticaja. Takođe, nedovoljno se koriste sredstva iz IPARD II programa. Zatim, potrebno je da se kontinuirano povećavaju izdvajanja za podsticaje u poljoprivredi, a tiču se nacionalnih mera podrške poljoprivrednicima.

U diskusiji su učestvovali narodni poslanici Marijan Rističević, Veroljub Matić, Velibor Stanojlović i Ljubinko Rakonjac.

 Nakon rasprave o tački dnevnog reda Odbor je jednoglasno doneo sledeći

Z a k lj u č a k

 Odbor se zahvaljuje organima izvršne vlasti na razumevanju za predlog Odbora da se dodeli pet milijardi dinara za podsticaje.

Treća tačka dnevnog reda - Predlog odluke o članu Pododbora za praćenje stanja u poljoprivredi u marginalnim - najnerazvijenijim područjima Republike Srbije – područja sa otežanim uslovima rada u poljoprivredi

Narodni poslanik Milija Miletić predložio je da se narodni poslanik Goran Spasojević odredi za člana Pododbora za praćenje stanja u poljoprivredi u marginalnim - najnerazvijenijim područjima Republike Srbije - područja sa otežanim uslovima rada u poljoprivredi.

Odbor je jednoglasno prihvatio ovaj predlog.

Pošto drugih pitanja i predloga nije bilo, sednica je zaključena u 12,40časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević